Folosește acest timp petrecut în salonul de zece paturi ca să termini o facultate prin corespondență, cea mai bună pentru un scriitor este Psihologia, numai aici înveți cum să sondezi psihicul personajelor, al doctorilor, al colegilor de dulce suferință, al femeilor de companie și, mai presus de orice, te va ajuta cel mai mult să-ți deschizi un cabinet de succes pentru că nu ai competiție, aproape toți studenții sînt fete de la țară care n-au reușit să se orienteze-n București, străduțele dintre blocuri sînt inimaginabil de complicate, prin urmare au intrat la facultatea asta și-n plus au probleme din copilărie, unele au dat foc la pisicuțe, altele sînt cleptomane, dipsomane și nimfomane, destul de multe au doi tați, identici, așadar nu se vor vindeca niciodată, norocul tău, pentru că este exact ceea ce-ți garantează un succes extraordinar după absolvire, mai ales că deja ai scris cartea asta pentru care te pregătești atît de mult.